OR Tambo maak plan met ‘geraas’ by lughaweArgieffoto Die OR Tambo Internasionale Lughawe sal vanaf Woensdag ŉ ongewone nuwe maatreël instel om geraasvlakke by die lughawe aan te raak. Leigh Gunkel-Keuler, woordvoerder vir die lughawe, het gesê vanaf 15 November sal alle mikrofone by die terminaal en hekke vir binnelandse vlugte afgeskakel word. Dit beteken passasiers sal nie meer oor mikrofone geroep word om hulle by die instaphekke aan te meld nie, maar moet op hul instapkaarte of die inligtingsborde kyk om hulle van die instaptye te vergewis. Volgens Gunkel-Keuler sal daar slegs afkondigings gemaak word vir onreëlmatige bedrywighede soos die verandering van instaphekke of vlugtye, stelselprobleme, veiligheidskwessies of passasierprobleme soos kinders wat verlore raak. “Ons het opgemerk ŉ voortdurende probleem wat in ons onafhanklike kliënte-meningspeilings opduik, is die geraasvlakke by lughawens. ŉ Spesifieke beswaar van kliënte is die aantal en frekwensie van afkondigings vir passasiers om hulle by instaphekke aan te meld of vir individuele passasiers wat hulle by lughawe-toonbanke aanmeld vir hul vlugte, maar dan skynbaar net verdwyn.” Sy het gesê verskeie internasionale lughawens het ŉ “stil lughawe-beleid” aangeneem in ŉ poging om die atmosfeer by die lughawe te verbeter. “Ons is daarop gefokus om passasiers die bes moontlike ervaring te bied en hierdie besluit vorm deel daarvan om aan passasiers se verwagtinge te voldoen.” Gunkel-Keuler het passasiers herinner dat hulle hul vir die meeste binnelandse vlugte 30 minute voor hul geskeduleerde vlugtyd by die instaphekke moet aanmeld om aan boord die vliegtuig te gaan. “Ons vertrou dat passasiers waaksaam sal wees en bewus van hul persoonlike verantwoordelikheid om betyds by die betrokke instaphek te wees om aan boord die vliegtuig te gaan.”